Iepirkums (Publisko iepirkumu likuma 10.panta kārtībā)
“Juridiskie pakalpojumi korporatīvās pārvaldības, darba tiesību, būvniecības, nekustamā īpašuma pārvaldības un konkurences tiesību jomā”
(identifikācijas Nr. VNĪ 2026/2/9-2/B-1)

Iepirkuma komisijas atbildes uz ieinteresētā piegādātāja uzdotajiem jautājumiem
(apstiprinātas iepirkuma komisijas 2026.gada 29.maija sēdē)

1.jautājums:
Lūdzam iepirkuma komisiju sniegt skaidrojumu un izvērtēt iespēju veikt grozījumus Nolikuma 8.6.1. punktā minētajā vērtēšanas kritērijā K3 “Pretendenta piedāvātā speciālista papildu pieredze investīciju piesaistē”, kas paredz piešķirt punktus par pieredzi kapitāla piesaistē tieši publiskā sektora nekustamā īpašuma attīstības projektos.
Vēlamies vērst uzmanību uz šādiem punktiem:
I. Vienlīdzīga attieksme un konkurence: Juridiskā palīdzība un mehānismi kapitāla (investīciju) piesaistē (piemēram, aizņēmumu struktūras, vērtspapīru emisija, ieguldījumu piesaiste u.c.) ir saturiski un metodoloģiski identiski neatkarīgi no tā, vai projekta attīstītājs ir publiska vai privāta persona.
II. Objektīva pamatojuma trūkums: Prasība pēc specifiskas pieredzes tieši publiskajā sektorā nerada pievienoto vērtību pakalpojuma kvalitātei, taču būtiski un nepamatoti sašaurina iespējamo pretendentu loku, radot priekšrocības tiem tirgus dalībniekiem, kuri vēsturiski ir sadarbojušies ar valsts vai pašvaldību iestādēm.
III. Atbilstība PIL mērķim: Saskaņā ar Publisko iepirkumu likumu, pasūtītājam ir jānodrošina pēc iespējas plašāka piegādātāju konkurence. Ierobežojot pieredzi tikai ar publisko sektoru, tiek izslēgti augsti kvalificēti speciālisti ar ievērojamu pieredzi liela mēroga privātā kapitāla piesaistes projektos, kas ir tieši pārceļami uz publisko sektoru.
Ievērojot minēto, lūdzam pamatot, kādas specifiskas juridiskas zināšanas vai prasmes kapitāla piesaistē publiskā sektora projektos atšķiras no privātā sektora projektiem, kas attaisnotu šādu ierobežojumu? Ja šādu būtisku atšķirību nav, lūdzam veikt grozījumus K3 kritērijā, paredzot punktu piešķiršanu par pieredzi kapitāla piesaistē nekustamā īpašuma attīstības projektos neatkarīgi no sektora (publiskais vai privātais).
Atbilde:
Informējam, ka nolikumā veikti grozījumi un svītrota prasība pēc pieredzes publiskā sektorā.

2.jautājums:
Nolikuma 3.1. punkts pieļauj, ka Pretendents var būt reģistrēts citā valstī. Nolikuma 3.3.1.-3.3.5. punkti prasa, lai piesaistītie speciālisti būtu zvērināti advokāti vai advokātu palīgi, un Komisija pārbauda to statusu vietnē www.advokatura.lv. Kā liecina Latvijas prakse apjomīgos infrastruktūras projektos (Ķekavas apvedceļa PPP projekts), juridiskos pakalpojumus PPP struktūras izveidē un starptautiskā finansējuma piesaistē bieži sniedz personu apvienības, kurās vietējie advokāti sadarbojas ar ārvalstu speciālistiem. Ņemot vērā, ka Advokatūras likuma 4. panta 3. punkts paredz, ka Latvijā par advokātiem var būt arī citu ES dalībvalstu advokāti, lūdzam Komisiju atbildēt uz šādiem jautājumiem:
1. Vai būs pietiekami, ja Pretendents iesniegs attiecīgās valsts kompetentās institūcijas izsniegtu dokumentu, kas apliecina ārvalstu speciālista statusu un tiesības sniegt juridiskos pakalpojumus?
1. Vai Komisija atzīs citu ES dalībvalstu advokātus (piemēram, Lietuvas advokatas), kas piesaistīti apakšuzņēmēja statusā, par atbilstošiem K2 un K3 vērtēšanas kritērijiem?
1. Lūdzam precizēt, kādi dokumenti Pretendentam jāiesniedz, lai apliecinātu šāda apakšuzņēmēja statusā piesaistīta ārvalstu speciālista kvalifikāciju un statusu?
Atbilde:
Informējam, ka nolikumā veikti grozījumi nolikuma 4.4.punktā. Gadījumā, ja piedāvājumā norādītais zvērināts advokāts vai advokāta palīgs nav iekļauts Latvijas Zvērinātu advokātu kolēģijas mājaslapā publicētajā sarakstā, jāiesniedz profesionālo kvalifikāciju apliecinoši dokumenti, kas apliecina attiecīgās personas reģistrāciju tās mītnes valsts kompetentajā institūcijā un attiecīgās personas tiesības sniegt juridiskos pakalpojumus Latvijas Republikā ar mītnes valstī piešķirto profesionālo nosaukumu normatīvajos aktos noteiktajā kārtībā.
Papildus vēršam uzmanību, ka saskaņā ar Tehniskās specifikācijas 10.punktu vispārīgās vienošanās izpildes valoda ir latviešu valoda (konsultāciju sniegšana un dokumenti ir jānoformē latviešu valodā), izņemot gadījumu, kad Publiskās un privātās partnerības projektu ietvaros Pasūtītājs var pieprasīt konsultāciju sniegšanu vai dokumentu sagatavošanu angļu valodā. Tulka pakalpojumi (ja tādi Pretendentam ir nepieciešami), jāiekļauj piedāvātajā cenā.
Attiecībā uz vērtēšanas kritērijiem- saskaņā ar nolikuma 8.6.1.punktu kritēriju K2 un K3 var izpildīt Pretendenta piesaistītais speciālists (kāds no nolikuma 3.3.1.-3.3.5.punktā minētajiem).

